Пейо Яворов
Песен

chitanka.info

Жар в душата!… Край вратата

трижд поминах,

Цветано агне любаво,

трижд поминах — не те зърнах,

Цветано либе хубаво.

Сред селото на хорото

те подирих,

Цветано моме хвалена,

ах и там те не намерих,

Цветано вишно алена.

По седенки, по преденки

се залутах,

Цветано росна китчице,

все напразно — нямаше те,

Цветано пойна птичице.

И замаен, и отчаен,

де ли още,

Цветано душо младичка,

още де ли се не скитах,

Цветано захар сладичка!

Че в сърцето — зло проклето! —

нещо шава,

Цветано, Цвето любава,

шава, шепне страшни думи,

Цветанке моя хубава!…

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.